Willelmus Menerii, domini regis ballivus, omnibus presentes litteras inspecturis salutem in Domino. Noverit universitas vestra quod, cum inter venerabiles abbatem et conventum Sancti Benedicti Floriacensis, ex una parte, et Dionysium Militem, majorem de Mosterello, ex altera, coram nobis auctoritate domini regis super his que ad ballivam dicti majoris de Mosterello pertinent et super jure quod dictus major in eadem balliva debet habere controversia verteretur, tandem de bonorum virorum consilio ambe partes super hac tota controversia inter se mota compromiserunt in discretos viros, scilicet Paganum de Sancto Benedicto et Simonem de Ruella, milites, concedentes et sacramento prestito promittentes quod quicquid dictus Paganus et Simon milites super premissis haut et bas ordinarent secundum inquisitionem ab eis fideliter factam, ratum se habituros, Aalez uxore et Osanna matre uxoris dicti Dionysii militis, ex quarum parte dicta balliva movebat, favorem huic compromissioni prebentibus et assensum, dicti vero Paganus et Simon milites veritate super prenominata controversia diligenter inquisita et cognita, bonorum virorum juratorum super premissis testimonium nobis obtulerunt sub hac forma: Benedictus et Renerius, majores etc., ut supra in charta n° CCCLXX usque ad verba Nos vero, inquisitionem supradictorum Pagani et Simonis militum et dictum ipsorum, sicut ex testimonio Benedicti et Renerii majorum apponere dignoscitur ad petitionem et voluntatem utriusque partis, confirmamus et sigilli nostri munimine roboramus. Actum anno gratie millesimo ducentesimo non decimo, mense novembri.